12/12/2011 | Administración LocalMunicipal
Curtis
Plan económico-financieiro de reequilibrio do Concello de Curtis

Aprobado en sesión plenaria de 24 de outubro de 2011 un plan económico-financeiro de reequlibrio para o Concello de Curtis, en cumprimento do disposto no artigo 26.1 do Real decreto 1463/2007, do 2 de novembro, polo que se aproba o Regulamento de desenvolvemento da Lei Xeral de Estabilidade Orzamentaria, procédese á súa publicación íntegra no Boletín Oficial da Provincia para xeral coñecemento PLAN ECONÓMICO-FINANCEIRO DE REEQUILIBRIO DO CONCELLO DE CURTIS I.–INTRODUCCIÓN: O Real decreto lexislativo 2/2007, do 28 de decembro, polo que se aproba o texto refundido da Lei xeral de estabilidade orzamentaria, que deroga a anterior Lei 18/2001, do 12 de decembro, xeral de estabilidade ozamentaria, dedica o seu capítulo III a regular a estabilidade orzamentaria das entidades locais. Tal regulación debe ser completada polo Real decreto 1463/2007, do 2 de novembro, polo que se aproba o Regulamento de desenvolvemento da Lei 18/2001. Debemos facer mención así mesmo ó Acordo da Subcomisión de réxime económico, financeiro e fiscal, da Comisión Nacional de Administración Local (CNAL), do 28 de abril de 2011, en relación coa aplicación da normativa de estabilidade orzamentaria ás liquidacións dos orzamentos xerais das Entidades Locais correspondente ó exercicio 2010. No artigo 193 do texto refundido da Lei xeral de estabilidade orzamentaria defínese o principio de estabilidade orzamentaria, segundo o cal “o resto das entidades locais, no ámbito das súas competencias, axustarán os seus orzamentos ó principio de estabilidade orzamentaria entendido como a situación de equilibrio ou superávit en termos de capacidade de financiamento de acordo coa definición contida no Sistema Europeo de Contas Nacionais e Rexionais”. O artigo 16.2 do Regulamento da Lei xeral de estabilidade orzamentaria refírese á avaliación do cumprimento do obxectivo de estabilidade. Segundo o que establece dito artigo, “nas restantes entidades locais, a Intervención local elevará ó Pleno un informe sobre o cumprimento do obxectivo de estabilidade da propia entidade local e dos seus organismos e entidades dependentes. O informe emitirase con carácter independente e incorporarase ós previstos nos artigos 168.4, 177.2 e 191.3 do texto refundido da Lei reguladora das facendas locais, referidos, respectivamente, á aprobación do orzamento xeral, ás súas modificacións e á súa liquidación. O interventor local detallará no seu informe os cálculos efectuados e os axustes practicados sobre a base dos capítulos 1 a 9 dos estados de gastos e ingresos orzamentarios, en termos de contabilidade nacional, segundo o Sistema Europeo de Contas Nacionais e Rexionais. (.) Cando o resultado da avaliación sexa de incumprimento, a Entidade Local remitirá o informe correspondente á Dirección General de Coordinación Financiera con Entidades Locales ou ó órgano competente da comunidade autónoma que exerza a tutela financeira (no caso de Galicia, a Dirección Xeral de Política Financeira e Tesouro), no prazo máximo de 15 días hábiles, contados dende o coñecemento do Pleno”. Así mesmo, neste último caso, segundo o que establece o artigo 19 do RLXEO: “1. Procederá a elaboración dun plan económico-financeiro cando o resultado da avaliación do obxectivo de estabilidade orzamentaria efectuado pola Intervención General de la Administración del Estado ou o realizado pola Intervención da Entidade Local, na forma establecida no artigo 16 de este regulamento, sexa de incumprimento do obxectivo individual establecido para cada unha das entidades locais a que se refire o artigo 5 ou o obxectivo de equilibrio ou superávit establecido para as restantes entidades, salvo que o Goberno, en aplicación do artigo 10.3 da Lei xeral de estabilidade orzamentaria, propoña á Comisión Nacional de Administración Local a non aplicación á entidade local do plan de reequilibrio.2. O plan económico-financeiro obterase como consolidación dos plans individuais das entidades ás que se refire o artigo 4.1 do presente regulamento, cunha proxección temporal máxima para alcanzar o reequilibrio a tres anos, contados a partir do inicio do ano seguinte ó que se poña de manifesto o desequilibrio”. A normativa vixente sobre estabilidade orzamentaria esixe a corrección de esta magnitude de conformidade cos criterios do SEC 95. Non obstante, esta Intervención considera de imposible aplicación os axustes do SEC 95 neste momento, pois o SEC 95 é unha normativa que apoia todos os seus datos e magnitudes (dereitos recadados, gastos devengados, variación de saldos, etc.) en sucesos consumados. Polo tanto, e sen prexuízo de outras posteriores interpretacións e instrucións que se poidan ditar dende a IGAE, a valoración do principio de estabilidade orzamentaria debe entenderse nos seguintes termos, tomando como base, neste caso, os dereitos liquidados e as obrigas recoñecidas resultantes da liquidación do orzamento xeral do Concello de Curtis para o exercicio económico 2010: A capacidade/necesidade de financiamento pode determinarse de diversas formas, pero fundamentalmente coa aplicación da seguinte fórmula: CF= Caps.1 a 7 de ingresos – Caps.1 a 7 de gastos= 4.669.211,89 – 5.156.489,78 = - 487.277,89 Para acreditar a capacidade de financiamento do Concello e o cumprimento do obxectivo de estabilidade orzamentaria, o resultado da aplicación da anterior fórmula sobre o orzamento e a liquidación debe ser positivo ou, o que é o mesmo, que o importe da suma dos capítulos 1 a 7 de ingresos sexa igual ou maior que o importe da suma dos capítulos 1 a 7 de gastos. Todo elo en termos de Contabilidade Nacional. Polo tanto, neste caso incúmprese o obxectivo de estabilidade orzamentaria. Así, deberá aprobarse un plan económico-financeiro no que se xustifique este desequilibrio mediante a exposición das causas que o provocan e a identificación dos ingresos e os gastos que o producen, que deberá ser remitido á Dirección Xeral de Política Financeira e Tesouro da Xunta de Galicia. En todo caso, esta situación de desequilibrio non determina a imposibilidade para o Concello de acudir á concertación dunha operación de préstamo, salvo que este desequilibrio vaia acompañado dunha situación de aforro neto negativo ou dun nivel de endebedamento superior ó 75 por 100 dos ingresos correntes liquidados no exercicio 2010, que non é o caso. Esta formulación trae como consecuencia o feito de que as situacións de desequilibrio serán mais restritivas en aquelas entidades locais, como é o caso do Concello de Curtis, mais saneadas ou cun menor volume de endebedamento, mentres que aquelas outras que basearon a súa política en maiores endebedamentos, ó ter un maior volume de amortizacións anuais, terán tamén mais marxe para acudir a unha operación de préstamo, estancando os niveles de endebedamento das entidades locais. Así, na práctica totalidade dos concellos, o límite de endebedamento anual está no importe a amortizar en ese exercicio; de forma que se se pretende solicitar un préstamo por importe superior ó que se consigna no capítulo 9 de gastos estaremos incorrendo en desequilibrio orzamentario. Polo tanto, de conformidade co previsto nos artigo 16, 19 e 21 do Real decreto 1463/2007, do 2 de novembro, polo que se aproba o Regulamento de desenvolvemento da Lei xeral de estabilidade orzamentaria, na súa aplicación ás entidades locais, procede: 1.º.–Elevar o presente informe ó Pleno da Corporación para a súa toma de razón.2.º.–Remitilo á Dirección Xeral de Política Financeira e Tesouro no prazo de quince días hábiles contados dende o seu coñecemento polo Pleno.3.º.–A aprobación polo Pleno dun plan económico-financeiro, no prazo máximo de tres meses, plan que terá que conter as medidas necesarias para alcanzar o reequilibrio nun prazo máximo de tres anos, contados a partir do inicio de 2012, co contido e na forma que establecen os artigos 19 a 21 do citado regulamento. En cumprimento do anterior, esta Alcaldía elevou ó Pleno da Corporación o informe emitido pola secretaría-intervención municipal en data 29 de xullo de 2011, o cal conclúe o incumprimento do obxectivo de estabilidade orzamentaria como consecuencia da liquidación do orzamento xeral do concello correspondente ó exercicio económico 2010. O Pleno, en sesión celebrada o 17 de agosto de 2011, acordou o seguinte: “1.º.–Toma de razón do informe emitido pola secretaría-intervención municipal sobre o cumprimento do obxectivo de estabilidade orzamentaria.2.º.–Remitir o citado informe á Dirección Xeral de Política Financeira e Tesouro no prazo de quince días hábiles contados dende o seu coñecemento polo Pleno.3.º.–Iniciar os trámites para a elaboración dun plan económico-financeiro, no prazo máximo de tres meses, plan que terá que conter as medidas necesarias para alcanzar o reequilibrio nun prazo máximo de tres anos, contados a partir do inicio de 2012, co contido e na forma que establecen os artigos 19 a 21 do citado regulamento, e que deberá ser aprobado polo Pleno”. O devandito informe foi obxecto de remisión á Comunidade Autónoma o 18 de agosto de 2011. Como consecuencia de todo o anterior procédese á elaboración do presente plan económico-financeiro de reequilibrio. A volta á situación de equilibrio orzamentario resulta se cabe mais transcendente como consecuencia da recente aprobación da Reforma do artigo 135 da Constitución Española, do 27 de setembro de 2011, de tal xeito que a nova redacción outorgada ó referido precepto constitucional estable no seu apartado 2 que “as entidades locais deberán presentar equilibrio orzamentario”. Este artigo reformado será desenvolvido por unha futura lei orgánica que deberá aprobarse, en todo caso, antes do 30 de xuño de 2012. A isto hai que engadir que a liquidación do orzamento de 2010 arroxou un remanente de tesourería para gastos xerais de - 18.283,29 €, o que obriga ó Concello de Curtis a aprobar un orzamento para o exercicio 2012 cun superávit de 18.283,29 €, circunstancia a ter en conta á hora de elaborar o mencionado plan de reequilibrio. II.–CONTIDO DO PLAN: Segundo establece o artigo 20 do Real decreto 1463/2007, do 2 de novembro, polo que se aproba o Regulamento de desenvolvemento da Lei 18/2001, o Plan económico-financeiro conterá como mínimo a seguinte información: Relación de entidades dependentes, recollida no artigo 2 deste regulamento, con mención expresa á forma xurídica, participación total ou parcial, directa ou indirecta e delimitación sectorial de cada unha delas de acordo co Sistema Europeo de Contas Nacionais e Rexionais. O informe de avaliación do incumprimento do obxectivo de estabilidade emitido polo órgano competente, recollido no artigo 16 deste regulamento. Información de ingresos e gastos, a nivel de capítulo, do orzamento ou, no seu caso, da liquidación aprobada con desequilibrio, e as proxeccións orzamentarias de ingresos e gastos do exercicio ou exercicios posteriores ata alcanzar o equilibrio, cun máximo de tres anos. As proxeccións orzamentarias incluirán, no seu caso, as previsións de investimento e a súa proposta de financiamento. A información anterior consolidarase e conterá o desglose individual que permita verificar a agregación das diferentes entidades dependentes integradas e os correspondentes axustes de consolidación. Se a elaboración e aprobación do plan polo Pleno se realizara sen terse efectuado a liquidación consolidada das entidades dependentes, por darse a situación concreta referida no apartado 2 do artigo seguinte, omitirase a información correspondente á liquidación consolidada. Explicación individual dos axustes practicados ás previsións orzamentarias de ingresos e gastos, en cada un dos anos de vixencia do plan, co obxecto de axeitar a información orzamentaria ós criterios establecidos no Sistema Europeo de Constas Nacionais e Rexionais, cando resulte procedente. Memoria explicativa das variacións interanuais nas previsións de ingresos e gastos, con indicación das actividades e medidas concretas a adoptar en cada exercicio e os efectos económicos das mesmas no propio exercicio, e nos sucesivos ata o remate do plan. A entidade local poderá completar a información anterior con outra relevante que, na súa opinión, poida ter incidencia na consecución do reequilibrio. De cara á elaboración do orzamento xeral do Concello para o exercicio económico 2012, van adoptarse as seguintes medidas: 1.–Polo que afecta ós capítulos 1, 2 e 3 do estado de ingresos, en primeiro lugar, o Concello vai proceder, simultaneamente á aprobación de este plan económico-financeiro de reequilibrio, a aprobar a ordenanza fiscal reguladora do imposto de bens inmobles deste Concello, xa que ata o de agora os tipos de gravame que se viñan aplicando eran os mínimos establecidos no artigo 72.1 e 2 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. Así, os novos tipos impositivos que serán de aplicación desde o día 1 de xaneiro de 2012 son os seguintes: • O tipo de gravame do imposto sobre bens inmobles aplicable ós bens inmobles de natureza urbana será do 0,45 por 100. • O tipo de gravame do imposto sobre bens inmobles aplicable ós bens inmobles de natureza rústica será do 0,50 por 100. • O tipo de gravame do imposto sobre bens inmobles aplicable ós bens inmobles de características especiais será do 1,00 por 100. Tamén en relación co imposto sobre bens inmobles, o Concello de Curtis está nestes momento levando a cabo de oficio a tramitación da alta en catastro de preto de douscentos inmobles que se incorporarán ó padrón fiscal do imposto correspondente ó ano 2012, sen prexuízo de esixirlles as débedas correspondentes ós catro exercicios inmediatamente anteriores. Así mesmo, vaise proceder á modificación da ordenanza fiscal reguladora da taxa pola expedición dos documentos recollendo novos supostos de feito impoñible entre os que se encontran os seguintes: realización de fotocopias, celebración de vodas civís en dependencias municipais, expedición de certificados de empadroamento, así como a expedición de certificacións catastrais. Procederase así mesmo á modificación da ordenanza fiscal reguladora da taxa pola prestación do servizo de recollida de residuos sólidos urbanos de tal xeito que se incluirá dentro do feito impoñible a utilización do servizo do punto limpo do Concello para a entrega dos residuos permitidos conforme ao disposto no regulamento do servizo. Por outra banda, aprobarase unha nova ordenanza fiscal que establecerá unha taxa pola prestación de servizos de emerxencias que impliquen a saída do camión motobomba contra incendios. Finalmente vaise proceder á aprobación da modificación da ordenanza fiscal reguladora da taxa pola utilización privativa ou o aproveitamento especial das instalacións deportivas, educativas, sociais culturais e análogas de titularidade pública municipal, así como da ordenanza reguladora do prezo público pola prestación de servizos deportivos, educativos, sociais, culturais e análogos, que nun e noutro caso implicará unha lixeira subida dos prezos vixentes ata o de agora. Todas estas medidas de carácter fiscal está previsto que estean vixentes a 1 de xaneiro de 2012.2.–No que se refire ó capítulo 9 do estado de ingresos, o Concello de Curtis non contempla a concertación de operación de crédito a longo prazo algunha durante o exercicio económico 2012 para o financiamento das obras que se van incluír no anexo de investimentos do orzamento xeral do Concello para o exercicio económico 2012.3.–No capítulo 4 do estado de ingresos recollerase unha estimación das cantidades concedidas ou comprometidas pola Administración Autonómica e pola Administración Provincial na data da elaboración do orzamento, así como o importe que lle corresponderá a este Concello no exercicio 2012 polo concepto de participación nos tributos do Estado, atendendo a actual situación de crise económica e ós dereitos liquidados por tal concepto no exercicio económico 2011. Preverase neste capítulo o importe correspondente ó cincuenta por cento da contía total que se estima que percibirá o Concello polo POS 2012. En relación coas restantes subvención percibidas anualmente da Xunta de Galicia e da Deputación Provincial da Coruña prevese a pervivencia da práctica totalidade das mesmas para o ano 2012, se ben si se estime que pode haber pequenos recortes nalgunha delas.4.–En relación coas previsións do capítulo 7 do estado de ingresos, o Concello de Curtis vai destinar a investimento o cincuenta por cento da achega que lle corresponda procedente do POS 2012, dedicando o cincuenta por cento restante a financiar gasto corrente, prevendo esta última achega no capítulo 4 de ingresos. Así mesmo, incluirase no capítulo 7 a transferencia procedente da Xunta de Galicia para o financiamento da anualidade 2012 das obras de reforma da Casa do Concello por un importe de 145.000 euros.5.–En materia de gastos haberá que estar, en primeiro lugar, ás normas contidas na Lei de orzamentos xerais do Estado para o exercicio 2012. Dado o momento actual no que nos atopamos, en pleno proceso electoral, vai ser o novo goberno resultante das eleccións xerais que terán lugar o vindeiro 20 de novembro o que defina o proxecto de Lei de orzamentos para o 2012. En todo caso, dado o actual entorno de crise, prevese unha conxelación das retribucións dos empregados públicos, ou incluso algunha medida mais drástica como unha posible nova redución dos seus salarios. Isto dará lugar a que o capítulo 1 do estado de gastos do orzamento xeral do Concello para o exercicio económico 2012 non se incremente nada máis que na contía correspondente ós trienios cuxo recoñecemento lles corresponda a determinados traballadores municipais. Así mesmo, prevese a redución á metade da xornada laboral do contrato laboral que vencella ó animador socio-cultural co Concello, En todo caso, non se vai proceder á creación de novos postos de traballo que poidan supoñer algún incremento do gasto no capítulo 1.6.–Polo que se refire ó capítulo 2 do estado de gastos vaise ver reducido polo aforro que se vai producir no custo de determinados servizos públicos municipais. En primeiro lugar, o Concello xa adoptou medidas conducentes á redución do gasto en alumeado público en torno a un corenta por cento respecto ás obrigas recoñecidas por tal concepto ó longo do exercicio 2010 e 2011, fundamentalmente mediante a eliminación dun número importante de luminarias nas vías públicas de titularidade municipal. Adoptaranse medidas de contención do gasto en material non inventariable recollido no capítulo 2. Tamén se prevé unha redución do trinta por cento do gasto en atencións protocolarias. Como consecuencia de que os edificios dos centros escolares permanecerán totalmente pechados os meses de xullo e agosto, terá lugar unha redución no custo do servizo de en torno ó dezaseis por cento. Así mesmo, eliminaranse a práctica totalidade das achegas que libraba o Concello a comisións de festa e asociacións sen ánimo de lucro e que se viñan recollendo no capítulo 4 do estado de gastos do orzamento.7.–Respecto das operacións de crédito que o Concello de Curtis ten formalizadas con distintas entidades financeiras, segundo as previsións aportadas polas propias entidades, o importe previsto no capítulo 3 do estado de gastos en concepto de xuros polas devanditas operacións de préstamo ascenderá á contía de 30.816,64 euros. Inclúese nesa cantidade a correspondente ós xuros que corresponderá abonar no ano 2012 derivados da última das operacións, concertada este ano 2011, o que supón un notable incremento dos créditos de gasto contemplado neste capítulo. No que afecta ó capítulo 9 do estado de gastos, “pasivos financeiros”, prevé o importe da amortización correspondente ó ano 2012 dos préstamos a longo prazo en vigor formalizados polo Concello. Esta contía increméntase polos importes correspondentes á devolución que o Concello ten que realizar a favor do Estado como consecuencia do resultado negativo derivado das liquidacións definitivas da participación nos tributos do Estado correspondente ós anos 2008 e 2009. Así, o capítulo 9 do estado de gastos tamén sofre un lixeiro incremento con respecto ós créditos iniciais do mesmo no orzamento do presente exercicio, pero en menor medida que o capítulo 3, posto que a operación formalizada neste 2011 contempla un ano de carencia. Da aplicación das medidas anteriormente enumeradas sobre o proxecto de orzamento xeral do Concello de Curtis para o exercicio económico 2012, resulta que o mesmo, unha vez aprobado definitivamente polo Pleno da Corporación, cumprirá co obxectivo de estabilidade orzamentaria: Así: CF = Caps.1 a 7 de ingresos – Caps.1 a 7 de gastos = 2793762,68 – 2.708.000,90 = 85.761,78 Do anterior resulta que o importe da suma dos capítulos 1 a 7 de ingresos é maior que o importe da suma dos capítulos 1 a 7 de gastos, polo tanto, neste caso cumpriríase o obxectivo de estabilidade orzamentaria. Así mesmo, os efectos da aplicación das medidas de austeridade no gasto e de esforzo fiscal serán determinantes para que nas futuras liquidacións orzamentarias resulte un remanente de tesourería para gastos xerais con cifras positivas. En todo caso, en cumprimento do disposto no artigo 193.3 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, o orzamento xeral do Concello para o exercicio económico 2012 someterase a aprobación cun superávit inicial equivalente á cifra negativa do remanente de tesourería para gastos xerais resultante da liquidación de 2010. Curtis, 25 de novembro de 2011. O alcalde Asdo.: Javier Francisco Caínzos Vázquez